Zeki Çelik

Zeki Çelik (s. 17. helmikuuta 1997 Bursa) on turkkilainen jalkapalloilija, pelipaikaltaan oikea laitapuolustaja. Hän edustaa Italian Serie A:ssa pelavaa AS Romaa.

Çelik pelasi Bursasporin junioreissa mutta koki ensimmäiset Turkin Superliigan ottelunsa İstanbulsporin joukkueessa kaudella 2017–2018. Hän siirtyi kesällä 2018 ranskalaisseura Lilleen, jossa hän voitti Ranskan-mestaruuden kaudella 2020–2021. Hän pelasi neljän kauden aikana Ligue 1:ssä 118 ottelua ja teki niissä kuusi maalia. Hän pelasi Mestarien liigassa kuusi ottelua kaudella 2019–2020 ja seitsemän ottelua kaudella 2021–2022 sekä Eurooppa-liigassa neljä ottelua kaudella 2020–2021. Hän teki lokakuussa 2020 maalin Eurooppa-liigan ottelussa Celticiä vastaan. Hän siirtyi heinäkuussa 2022 italialaisseura Romaan.

Çelik pelasi useissa Turkin nuorisomaajoukkueissa yhteensä yli kolmekymmentä ottelua. Hän pelasi ensimmäisen ottelunsa Turkin A-maajoukkueessa kesäkuussa 2018 ystävyysottelussa Venäjää vastaan. Heinäkuun 2022 loppuun mennessä hän on pelannut 32 maaottelua, joista 30 ottelua avauskokoonpanossa. Hän on tehnyt kaksi maaottelumaalia, molemmat kesäkuussa 2019 ystävyysottelussa Uzbekistania vastaan. Hän pelasi kesän 2021 Euroopan-mestaruuskilpailuissa joukkueensa kaikki kolme ottelua alusta loppuun.

Lähteet 

Turkkilaiset jalkapalloilijat
Vuonna 1997 syntyneet
Elävät henkilöt